Espen Barth Eide

**Espen Barth Eide** (født 1964) er en norsk statsviter og politiker (Ap) som fra 16. oktober 2023 er utenriksminister i Jonas Gahr Støres regjering. Han var stortingsrepresentant for Oslo Arbeiderparti fra 2017 til 2025 og var Arbeiderpartiets energi- og miljøpolitiske talsperson i perioden 2017–2021. Fra 2021 møtte Siri Staalesen fast på Stortinget som vararepresentant for Barth Eide. Han stilte ikke til gjenvalg ved stortingsvalget 2025.

Fra 2014 til 14. august 2017 var han visegeneralsekretær i FN og Kypros-spesialrådgiver for FNs generalsekretær Antonio Guterres. Fra 2014 til 2016 var han en av flere direktører (engelsk: *managing director and Member of the Managing Board*) i Verdens økonomiske forum. Han var forsvarsminister 2011–2012 og utenriksminister 2012–2013 i Jens Stoltenbergs andre regjering, og klima- og miljøminister 2021–2023 i Jonas Gahr Støres regjering.

## Bakgrunn
Espen Barth Eide ble født 1. mai 1964. Han er sønn av jurist og menneskerettighetsekspert Asbjørn Eide og ernæringsprofessor Wenche Barth Eide. Else Margarete Barth var hans tante. Slekten Eide har bakgrunn fra Eksingedalen.

Han vokste opp på Vinderen i Oslo. Etter examen artium ved Oslo katedralskole ble han cand.polit. i statsvitenskap ved Universitetet i Oslo i 1993. I 1991 var han utvekslingsstudent ved Det frie universitet i Barcelona i Spania. Eide var prosjektleder 1991–1993 og generalsekretær 1992–1993 i Europabevegelsen. I 1993 ble han forsker ved Norsk utenrikspolitisk institutt (NUPI), hvor han ledet FN-programmet 1996–2000 og avdelingen for internasjonal politikk 2002–2005.

Han er gift med Rosón Hernández fra Spania og snakker spansk flytende.

## Politikk

I sin ungdom tilhørte han kretsen rundt blant andre Jens Stoltenberg, Ole Jacob Frich, Hanne Harlem og Turid Birkeland i Majorstua AUF, som oppnådde stor innflytelse i partiet. Han ble kjent med Stoltenberg under en rockekonsert da han var 15 år gammel. 

I 1987-1988 var Eide politisk sekretær for Arbeiderpartiets bystyregruppe. Han var generalsekretær i Europabevegelsen 1991–1993. Han var statssekretær i Utenriksdepartementet 2000–2001, Forsvarsdepartementet 2005–2010 og igjen i Utenriksdepartementet 2010–2011, og har vært betegnet som «en av de mektigste politikerne i det norske regjeringsapparatet.» 

Eide var forsvarsminister fra 11. november 2011, og var utenriksminister i Jens Stoltenbergs andre regjering fra 21. september 2012 til regjeringen gikk av 16. oktober 2013. Han var medlem av Stortingets delegasjon til Europarådets parlamentariske forsamling 2017 - 2021 Han var styremedlem i Det europeiske sosialdemokratiske parti fra 2001 til 2013.

Han ble kåret til «Morgendagens verdensleder» av Verdens økonomiske forum i 2002, og ble tildelt Norsk Petroleumsforenings studiefonds pris for en analyse av norske interesser i Nordområdene i 2005. 

I 2014 ble han utnevnt som visegeneralsekretær og Kypros-spesialrådgiver for FNs generalsekretær Ban Ki-moon. og fikk ansvaret i 2015 for forhandlingene mellom tyrkisk-kyprioter og gresk-kyprioter om gjenforening av Kypros, som har vært delt siden 1974. Han ble gjenoppnevnt i rollen av FNs generalsekretær António Guterres og hadde rollen til 2017. Han ledet der FNs Good Offices Mission som holder til i den FN-kontrollerte buffersonen i Nikosia, Kypros. 

Fra 2014 til 2016 var han en av flere direktører i Verdens økonomiske forum i Genève, der han også var medlem av styret.

Fram til hans tiltredelse som statsråd 14. oktober 2021 var Eide Styreleder for Centre for Humanitarian Dialogue i Genève (2013–2021), styremedlem for Fredsforskningsinstituttet SIPRI i Stockholm (2016–2021), styremedlem i Atlanterhavskomiteen i Norge (2017–2021), medlem av European Leadership Network i London og seniorrådgiver for Centre for Strategic and International Studies (CSIS) i Washington D.C..

### Stortinget
* 2017–2021: Stortingsrepresentant for Oslo (Ap)
** 2017–2021: 1.nestleder i Energi- og miljøkomiteen og medlem av Aps gruppestyre
* 2021–2025: Stortingsrepresentant for Oslo (Ap)

### Regjeringsarbeid
* siden 16.10.2023: Utenriksminister
* 14.10.2021–16.10.2023: Klima- og miljøminister
* 21.09.2012–16.10.2013: Utenriksminister
* 11.11.2011–21.09.2012: Forsvarsminister
* 28.06.2010–11.11.2011: Statssekretær i Utenriksdepartementet
* 17.10.2005–28.06.2010: Statssekretær i Forsvarsdepartementet
* 2000-2001: Statssekretær i Utenriksdepartementet

## Referanser


## Eksterne lenker
* 
* 
* 
*